ไฟแนนซ์ทูเดย์
โดย...ช.ชดา
7 ก.ย. 2558

โดย...ช.ชดา
...ช่วงนี้มีแต่คนฝากกำลังใจให้ อภิศักดิ์ ตันติวรวงศ์ รมว.คลัง โดยเฉพาะเพื่อนๆ และ น้องๆ ขุนคลังในแวดวงการเงิน เพราะเบื่อกับเศรษฐกิจชะลอตัว ที่ทุกคนเห็นว่าต้องการมือบริหารที่เก่งเข้ามาจัดการ ไม่ต้องทำให้เศรษฐกิจโตมากมาย แค่พยุงไม่ให้ทรุดตัวลงไปก็พอใจแล้ว
...จำได้ว่า ช.ชดา เคยได้วิเคราะห์ว่า รัฐบาลต้องกล้าอุ้มรากหญ้า ถ้าอยากอยู่นาน เพราะนี่จะเป็นการวัดใจ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ที่ประกาศมาตลอดเวลาว่าไม่เอาประชานิยม ถ้าจะช่วยคนจนก็จะช่วยอย่างสมเหตุสมผล ไม่มีการใช้เงินละลายแม่น้ำเป็นอันขาด
แต่ปัญหาเศรษฐกิจในขณะนี้ไปอยู่ที่ผู้มีรายได้น้อย ราคาสินค้าเกษตรตกต่ำ ส่งออกแย่เอกชนต้องลดกำลังการผลิต ลดชั่วโมงทำงาน รายได้คนระดับล่างหายไปเยอะ ส่งผลให้การค้าขายฝืดเคือง หนี้ครัวเรือนสูงสุดในรอบ 10 ปี รัฐบาลจะแข็งใจไม่ช่วยรากหญ้าก็ต้องรับสภาพคะแนนนิยมที่จะตกต่ำลงเรื่อยๆ 
เมื่อเปลี่ยนทีมเศรษฐกิจใหม่เป็น ดร.สมคิด จาตุศรีพิทักษ์ รองนายกฯ สุดท้ายก็ต้องงัดแผนเดิม ฉีดเงินผ่านกองทุนหมู่บ้าน ผ่านท้องถิ่นต่างๆ เข้าไปสู่รากหญ้า ถึงจะไม่เรียกว่าประชานิยม เรียกเสียใหม่ว่าโครงการช่วยผู้มีรายได้น้อย แต่ผลที่ได้ไม่แตกต่างกัน
...กลายเป็นผลงานชิ้นโบแดงของรัฐบาล คสช. เป็นเครดิตของ เสธ.แดง พล.ต.อภิรัชต์ คงสมพงษ์ ประธานบอร์ดสลากฯ สำหรับการแก้ไขปัญหาหวยแพงที่เปิดเสรีโควตากันไปเลย เปิดให้รายย่อยมาลงทะเบียนกันได้ไม่จำกัดจำนวน แต่มีเงื่อนไขต้องลงทะเบียนล่วงหน้า 1 งวด เพื่อรวบรวมจำนวนไปจัดพิมพ์สลากตามต้องการ ที่จะพิมพ์เพิ่มทุก 1 หมื่นเล่ม
ถ้ายังจำกันได้ เรื่องนี้เคยมีการเสนอขึ้นมาสมัย กรณ์ จาติกวณิช รองหัวหน้าพรรคประชาธิปัตย์ เป็น รมว.คลัง แต่ก็ไม่ได้รับการเหลียวแลจากใคร เรื่องนี้ถ้าเป็นรัฐบาลเลือกตั้งคงไม่มีทางผ่านได้ง่ายๆ นี่เป็นการทุบหม้อข้าวของขบวนการหากินกับโควตาสลากแบบไม่เกรงใจกัน ขาใหญ่คงไม่ชอบแต่ชาวบ้านชอบ
...งานนี้กรุงไทยส้มหล่น ได้ลูกค้ามาเปิดบัญชีเดิมโดยอัตโนมัติ ในขณะที่สถานการณ์กำลังย่ำแย่